Toshkentda to'rt nafar egizak tug'ildi

Toshkent shahar Yunusobod tumanida 5 mart kuni to'rt nafar egizak tug'ildi. Bu haqda poytaxt Ichki ishlar bosh boshqarmasi axborot xizmati xabar berdi.
Qayd etilishicha, chaqaloqlar tuman ichki ishlar organi faoliyatini muvofiqlashtirish bo'limi profilaktika inspektori, leytenant Behruz xudoyberdiev oilasida dunyoga kelgan. Egizaklar uch o'g'il va bir qiz.
“Toshkent shahar IIBB nomidan xudoyberdievlar oilasini baxtli kun bilan muborakbod etamiz”, deyiladi xabarda.
Eslatib o'tamiz, Qashqadaryo viloyati Qarshi shahri tug'uruqxonasida 1 oktyabr kuni 3 nafar egizak dunyoga kelgani haqida xabar berilgandi. Shuningdek, Toshkent viloyati Qibray tumanida 25 yanvar kuni 4 nafar egizak tug'ilgani xabar qilingan.